Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 9
DELITS E CJASTICS DI ISRAEL
Cetant dûr ch’al è l’esili!
9 1 No sta indalegrâti, Israel,
no sta jessi in gjonde come i forescj!
Parcè che tu ti sês prostituît butant di bande il to Diu,
tu sês lât a cirî un salari sporc
sun dutis lis ariis di forment.
2 Ni l’arie ni il turcli no ju nudrissaran
e il vin gnûf ju imbroiarà.
3 No vivaran plui te tiere dal Signôr,
Efraim al tornarà in Egjit
e in Assur si nudrissaran cuntune mangjative soce.
4 No i fasaran plui libagjons di vin al Signôr
e no i ufrissaran plui sacrificis.
Il lôr pan al sarà come il pan dal corot;
chei che lu mangjaran a deventaran soçs
parcè che il lôr pan al sarà dome par lôr,
nol jentrarà te cjase dal Signôr.
5 Ce fasarêso vualtris te dì de sagre,
te dì de fieste dal Signôr?
6 Veju ch’a scjampin denant dal fruç;
l’Egjit ur vierzarà lis puartis
e Menfi ju sapulissarà,
l’urtie e cjaparà il puest dai lôr tesaurs.
Il profete perseguitât: spieli dal cjastic inmiment
7 A son rivâts i dîs de visite,
a son rivâts i dîs de pae,
pal disordin dai tiei pecjâts,
parcè che tu ’nd âs fatis masse.
Israel al berle:
“Il profete al è mat! L’om ispirât al çavarie!”
8 Efraim al spie te tende dal profete,
a àn tindût un laç sun ducj i siei pas,
te cjase dal so Diu i dan jù.
9 A son cjamâts di vizis fin tai vues,
come tai dîs di Gabae.
Si visarà dal lôr pecjât,
al cjastiarà la lôr colpe.
La colpe di Baal-Peor
10 O ài cjatât Israel tant che uve tal desert;
o ài viodût i vuestris vons tant che une flôr di fiâr.
Ma a son rivâts a Baal-Peor
e si son avodâts a la vergogne,
a son deventâts di fâ riviel
come la robe che i tegnin di plui.
11 Efraim al è come un ucel;
e svolarà vie la sô glorie:
ni che si nas ni che si è incinte ni che si cjape sù.
12 Che se lôr a tiraran sù i lôr fîs,
jo jai puartarai vie prime ch’a deventin grancj.
Propit! Puars mai lôr cuant che jo mi slontani!
13 Efraim, jo lu viôt,
al tire sù i siei fîs pe cjace,
par menâ i siei fîs tal macel.
14 Signôr, dàur... Po ce ur darâstu?
Dàur un grim sterp
e un pet cence lat!
Il delit di Galgale
15 Dute la lôr tristerie e je a Galgale,
al è li che jo o ài tacât a vêju in asse.
Pe tristerie des lôr voris
jo ju pararai fûr de mê cjase;
no ur volarai plui ben;
ducj i lôr sorestants a son cjaviestris.
16 Efraim al è pestât,
lis sôs lidrîs si son secjadis;
no fasaran plui pomis.
Ancje s’a varan fîs,
o coparai i fruts dal lôr grim, tant cjârs.
17 Il gno Diu ju butarà di bande
parcè che lôr no lu àn scoltât;
a laran torseonant framieç dai forescj.
Notis:
- 9,3 - Clare alusion a la depuartazion di Israel tune tiere foreste.
- 9,5 - La “fieste dal Signôr” e je la fieste des tendis e in gjenar dutis lis sagris peadis a lis voris de campagne.
- 9,6 - Menfis: une citât dal Egjit disot, ma al pò jessi ancje l’Egjit in gjenerâl.
- 9,7 - Cuant che il popul al piert il cjâf, nuie di plui facil di dî che lu à pierdût chel che al cîr di metilu in strade.
- 9,10 - Stant a Nm 25,1-5, i fîs di Israel, rivâts a Baal-Peor, a àn pierdût il cjâf pes fiis di Moab e pai lôr idui.
- 9,15 - A Galgale il popul al veve volût vê un re, come ducj chei altris popui (1 Sam 11,14). Ancje Amos al è cuintri de monarchie (Am 4,4; 5,5).
fur_Latn fur_Latn fur_Latn cat_Latn fur_Latn ast_Latn lit_Latn fur_Latn twi_Latn fur_Latn fur_Latn fur_Latn tpi_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn ind_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn